作者:陸龜蒙
標題:開元寺樓看雨聯句
內容:海上風雨來，掀轟雜飛電。登樓一憑檻，滿眼蛟龍戰。——陸龜蒙須臾造化慘，倏忽堪輿變。萬戶響戈鋋，千家披組練。——皮日休群飛拋輪石，雜下攻城箭。點急似摧胸，行斜如中面。——陸龜蒙細灑魂空冷，橫飄目能眩。垂簷珂佩喧，zh瓦珠璣濺。——皮日休無言九陔遠，瞬息馳應遍。密處正垂緪，微時又懸線。——陸龜蒙寫作玉界破，吹為羽林旋。翻傷列缺勞，卻怕豐隆倦。——皮日休遙瞻山露色，漸覺雲成片。遠樹欲鳴蟬，深簷尚藏燕。——陸龜蒙殘雷隱轔盡，反照依微見。天光潔似磨，湖彩熟於練。——皮日休疏帆逗前渚，晚磬分涼殿。接思強揮毫，窺詞幾焚研。——陸龜蒙佶慄烏皮幾，輕明白羽扇。畢景好疏吟，餘涼可清宴。——皮日休君攜下高磴，僧引還深院。駁蘚淨鋪筵，低松濕垂鬋。——陸龜蒙齋明乍虛豁，林霽逾蔥蒨。早晚重登臨，欲去多離戀。——皮日休